Eerste reën kom glo die naweek - Weer - Republikein
Friday, May 29th, 23:25:50
Eerste reën kom glo die naweek
11 October 2019 | Weer
Reën word vandag en môre oor die grootste dele van Namibië verwag, behalwe in die ||Kharasstreek.
Die weerkantoor se hoofweervoorspeller, mnr. Odillo Kgobetsi, het gister gesê meer as ­15 mm reën word in plekke oor die sentrale Noorde en Noordweste verwag, asook in die Hardap- en Khomasstreek.
Dit stem ooreen met die nieregeringsorganisasie LandWater se voorspelling gister dat "goeie dinge" besig is om "bo in Namibië reg te skuif", wat gister belofte vir die Noorde ingehou het en vandag vir sentrale Namibië, "met verdere kruip daarná moontlik".
Dit volg nadat die Namibiese weerkantoor vroeër 'n seisoenale weervoorspelling uitgereik het, waarvolgens hulle normale tot bo-normale reën tydens die eerste deel van die reënseisoen verwag, terwyl die laaste deel van die seisoen van Januarie af glo normaal tot ondernormaal kan wees.
Laasgenoemde is egter met uitsondering van die Zambezistreek, waar normale tot bo-normale reën tot in April vanjaar verwag word.
Die vooruitsig verskil van dié van mnr. Johan van den Berg, 'n landbouweerkundige by Santam Suid-Afrika.
Hy het in sy mees onlangse vooruitsigte gesê hy verwag min reën oor die volgende maande in Namibië, met die moont­likheid dat die somer­reënseisoen later sal begin.
Die sentrale en noordelike dele van Namibië sal vanjaar waarskynlik nie enige noemenswaardige reën voor die middel van November ontvang nie.
Die Suide se reën kan moontlik nóg later eers kom.
Van den Berg het gesê alle Niño-gebiede in die Stille Oseaan dui op die afwesigheid van El Niño-toestande, maar die verwarming van die Indiese Oseaan het tot die ontwikkeling van 'n positiewe Indiese Oseaan-dipoolindeks (IOD) gelei.
Voorspellers glo die IOD sal teen November verswak, wat bydra tot beter kanse op reën teen die middel- of laatsomer in Suider-Afrika.